## Rješenje Ustavnog suda Republike Hrvatske broj U-VII-126/1992. od 13. srpnja 1992.

### NN 45/1992 (20.7.1992.), Rješenje Ustavnog suda Republike Hrvatske broj U-VII-126/1992. od 13. srpnja 1992.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 13. srpnja 1992. godine,
donio je

## RJEŠENJE

1. Odbija se žalba Hrvatske seljačke stranke - Ogranak Rijeka. podnesena
protiv rješenja Izborne komisije Republike Hrvatske, Klasa: 013-03/92-01/05,
Urbroj: 56605-92-PZ-3 od 10. srpnja 1992. godine.

2. Ovo rješenje objavit će se u "Narodnim novinama".

Obrazloženje

Rješenjem Izborne komisije Republike Hrvatske odbijen je prigovor Hrvatske
seljačke stranke - Ogranak Rijeka protiv rješenja Izborne komisije izborne
jedinice broj XXIX od 7. srpnja 1992. godine, radi odbijanja prijedloga
kandidature. Hrvatska seljačka stranka - Ogranak Rijeka podnijela je ovom
Sudu žalbu protiv rješenja navedenog u izreci.

Žalba je uložena u roku. U žalbi se ističe da spomenuto rješenje Izborne
komisije Republike Hrvatske povređuje jednakost građana Republike Hrvatske
na način da narušava jednakost izbornog prava Članova iste političke stranke.
Spomenutim rješenjem dovode se u neravnopravan položaj organizacione jedinice
stranke u odnosu na središnjicu, koja, je po ocjeni Izborne komisije Republike
Hrvatske jedina ovlaštena predlagati kandidate za zastupnike. Žalba nije
osnovana. Prema Članku 12. stavku 1. Zakona o izborima zastupnika u Sabor
Republike Hrvatske ("Narodne novine", br. 22/92 i 27/92), kandidate
za zastupnike i njihove zamjenike mogu predlagati u Republici Hrvatskoj
registrirane političke stranke i birači pojedinačno i skupno. Stavkom 3.
članka 12. utvrđeno je da političke stranke predlažu kandidate za zastupnike
i njihove zamjenike na način predviđen njihovim statutom ili posebnom odlukom
donesenom na temelju statuta. U postupku je nedvojbeno utvrđeno da podnosilac
žalbe nije pri Ministarstvu pravosuđa i uprave Republike Hrvatske, registriran
kao posebna politička stranka. Iz registra Ministarstva nadalje proizlazi
da Hrvatsku seljačku stranku zastupa gosp. Drago Stipac, a da nije evidentirano
pravo zastupanja gđi Štefici Srića-Žic. Isto tako Sud je uvidom u Statut
Hrvatske seljaćke stranke od 25. svibnja 1991. godine utvrdio da ne sadrži
odredbe koje bi sadržavale ovlaštenje ograncima stranke da predlažu kandidate
za zastupnike i njihove zamjenike. U skladu s tim Hrvatska seljačka stranka
- Ogranak Rijeka nije imala zakonske ovlasti predlagati kandidate za zastupnike
i njihove zamjenike, niti je gđa Štefica Srića-Žic bila ovlaštena potpisati
sporni prijedlog kandidata za zastupnike Hrvatske seljačke stranke - Ogranak
Rijeka. Ocjena je Suda da se osporenim rješenjem Izborne komisije Republike
Hrvatske ne dovode u neravnopravan položaj organizacione jedinice stranke
u odnosu na središnjicu, niti se njime povređuju ustavni principi o jednakosti
građana u ostvarivanju biračkog prava iz članka 45. Ustava Republike Hrvatske.
Zbog navedenih razloga Sud je žalbu, primjenom članka 57. zakona o izborima
zastupnika u Sabor Republike Hrvatske, odbio kao neosnovanu.

Broj: U-VII-192/1992.

Zagreb, 13. srpnja 1992.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 45/1992-1167